У С Т А В

На Народно читалище „П Р О Б У Д А – 1924 г. „ с. СЪРНЕВО ,Бургаска област

І.Глава първа.ОБЩИ ПОЛОЖЕНИЯ.

Чл.1. Народно читалище „Пробуда-1924 г.” е традиционно самоуправляващо се културно-просветно сдружение на жителите на с. Сърнево.

Чл. 2. Читалището е юридическо лице с нестопанска цел.То е създадено да функционира на основание на Закона на народните читалища и този устав.

Чл.3. Народно читалище „Пробуда – 1924 г.” има за седалище село Сърнево,община Карнобат,Бургаска обл.,където се намира и адреса на управлението му.

Чл.4.Читалището е неполитическа организация и в неговата дейност могат да вземат участие всички физически лица,без оглед ограничение на възраст,пол,политически и религиозни възгледи и етническо самосъзнание.

ІІ.Глава втора.ЦЕЛИ И ЗАДАЧИ НА ЧИТАЛИЩЕТО.

Чл. 5.Читалището има за свои цели :

 Т.1. Да работи за развитието и обогатяването на културния живот,социалната и образователната дейност на хората от с. Сърнево.

 Т.2.Да запазва и развива обичаите и традициите на българския народ.

 Т.3. Да буди интерес към знание с оглед на развитието на личността и приобщаването на хората към ценностите и постиженията на науката,изкуството и културата.

 Т.4.Да осигурява достъп до информация на гражданите.

 Т.5. Да работи за възпитанието и утвърждаването на националното самосъзнание.

 Чл.6.За постигане на своите цели , читалището извършва следните основни дейности:

 Т.1. Урежда и поддържа библиотека,читалня,фото и фонотека,както и създава и поддържа електронни и информационни мрежи.

 Т.2.Развива,подпомага любителското и художественото творчество.

 Т.3.Организира школи,кръжоци,курсове,клубове,празненства,концерти,чествания и младежки дейности.

 Т.4.Събира и разпространява знания за родния край.

 Т.5.Създава,съхранява и популяризира музейни,художествени сбирки.

 Т.6.Извършва допълнителни дейности и услуги,свързани с подпомагане изпълнението на основните си функции,които не противоречат на Закона за народните читалища и този устав.Народното читалище не разпределя печалба.

 Т.7.Народното читалище няма право да предоставя собствено,или ползвано от него имущество възмездно или безвъзмездно за хазартни игри и нощни заведения,за дейност на нерегистрирани по Закона за вероизповеданията религиозни общности и юридически лица с нестопанска цел на такива общности,за постоянно ползване от политически партии и организации,на председателя , секретаря,членовете на настоятелството и проверителната комисия и на членовете на техните семейства.

ІІІ.Глава трета. ЧЛЕНСТВО В ЧИТАЛИЩЕТО.

Чл.7.Членството в читалището е свободно за всички дееспособни граждани без ограничение,щом те работят за постигане на целите на читалището и защитават неговите интереси.

Чл.8. /1/.Членовете на читалището са : индивидуални,колективни и почетни.

 /2/. Индивидуалните членове на читалището са български граждани.Те са действителни и спомагателни.

Чл.9.Действителните членове салица,навършили 18 год.,които участват в дейността на читалището,редовно плащат членски внос и имат право да избират и да бъдат избирани.

Чл.10.Спомагателните членове са лица до 18 год.,които нямат право да избират и да бъдат избирани,те имат право на съвещателен глас.Те заплащат членски внос в намалени размери,съобразно с решенията на Общото събрание.

Чл.11.Колективните членове на читалището съдействат за осъществяване целите на читалището,подпомагат дейността му ,поддържането и обогатяването на материалната база и имат право на един глас в общото събрание.Колективни членове могат да бъдат: професионални организации ,търговски дружества,кооперации и сдружения, културно-просветни и любителски клубове и творчески колективи.

Чл. 12.Лицата,които имат особени заслуги към читалището се обявяват за почетни членове по решение на Настоятелството по предложение на членовете на читалището.

Чл.13.Почетните членове могат да бъдат български и чужди граждани с изключителни заслуги към читалището.На тях читалището издава специални удостоверения.

Чл.14.Членовете на читалището имат право:

 Т.1.Да участват в управлението на читалището.

 Т.2.Да получават улеснен достъп до всички форми на дейност и прояви поред,определен от Настоятелството.

 Т.3.Ползват с предимство културно-просветните форми на читалището.

 Т.4.Получават всякаква информация относно дейността на читалището.

Чл.15.Членовете на читалището са длъжни :

 Т.1.Да спазват Устава на читалището и решенията на неговите ръководни органи.

 Т.2.Да плащат редовно членския си внос.

 Т.3.Да участват в дейността на читалището.

 Т.4.Да опазват имуществото и доброто име на читалището,както и да не уронват неговия престиж.

Чл.16.Членството в читалището може да се прекрати с решение на Общото събрание когато членът нарушава грубо Устава на читалището и решенията на неговите органи.

Чл.17./1/Членството в читалището се прекратява и след като членът на читалището не е заплатил членския си внос в продължение на шест месеца без уважителна причина.

 /2/.Членството в читалището се прекратява и по желание на самия член с писмено известие до настоятелството ,както и с неговата смърт.

Чл.18.Общото събрание може да отмени решението на Настоятелството,с което е отказано на дадено лице членството в читалището.В този случай кандидата з а членство се смята приет за член от момента на вземане на решение от Общото събрание.

ІV.Глава четвърта.ОРГАНИ НА УПРАВЛЕНИЕ НА ЧИТАЛИЩЕТО.

Чл.19.Органи на управление на читалището са :

 Т.1.Общото събрание на членовете на читалището.

 Т.2.Настоятелството.

 Т.3.Проверителната комисия.

Чл.20.Върховен орган на читалището е общото събрание.То се свиква най-малко веднъж в годината по решение на неговото настоятелство с писмена покана,която се обявява публично най-малко седем дни преди датата на събранието.Поканата съдържа данни относно мястото и часа на началото на събранието ,както и неговия дневен ред.Поканата се връчва срещу подпис на всеки член на читалището.

Чл.21./1/Общото събрание е законно ,ако на него присъстват най-малко половината от имащите право на глас членове на читалището.При липса на кворум,събранието се отлага с един час.Тогава събранието е законно,ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

/2/.В работата на общото събрание на читалището могат да участват всички негови членове.

/3/.Право на глас в Общото събрание имат само действителните ,колективните и почетните членове на читалището.Само те могат да бъдат избирани в ръководните органи на читалището.

/4/.Общото събрание взема решение с обикновено мнозинство,освен в случаите,когато Законът или този устав изискват друго.

/5/.Решенията за изменение и допълнение на устава ,за изключване на членове на читалището,за отмяна на решение на органите на читалището,за прекратяване дейността на читалището се вземат с мнзинство най-малко две трети от всички членове.

Чл.22.Общото събрание взема решения относно :

 Т.1. Изменя и допълва устава.

 Т.2..Избира и освобождава членовете на настоятелството,проверителната комисия и председателя.

 Т.3.Приема вътрешни актове,необходими за организацията на дейността на читалището.

 Т.4.Взема решение за членуване или за прекратяване на членството в читалищно сдружение.

 Т.5.Определя основни насоки за дейността на читалището.

 Т.6.Изключва членове на читалището

 Т.7.Приема бюджета на читалището.

 Т.8.Приема годишния отчет до 30 март на следващата година.

 Т.9.Определя размера на членския внос.

 Т.10.Отменя решения на органите на читалището.

 Т.11.Взема решение за прекратяване на читалището.

 т.12.Взема решение за отнасяне до съда на незаконосъобразни действия на ръководството или отделни читалищни членове.

Решенията на Общото събрание са задължителни за другите органи на читалището.

Чл.23/1/.Общото събрание може да се провежда извънредно по решение на настоятелството,по искане на проверителната комисия или на една трета от членовете на читалището с право на глас.При отказ на настоятелството да свика извънредно общо събрание,до 15 дни от постъпването на искането от проверителната комисия или една трета от членовете на читалището с право на глас,могат да свикат общо събрание от свое име.

/2/.Две трети от членовете на общото събрание на народното читалище могат да предявят иск пред окръжния съд по седалище на читалището за отмяна на решение на общото събрание,ако то противоречи на закона или този устав.Искът се предявява в едномесечен срок от узнаването на решението,но не по-късно от една година от датата на вземане на решението.

Чл.24./1/.Изпълнителен орган на читалището е настоятелството.То се състои най-малко от трима членове,избрани за срок от три години.Същите да нямат роднинска връзка по права и съребрена линия до четвърта степен.

/2/.Настоятелството:

 1.Свиква Общо събрание.

 2.Осигурява изпълнението на решенията на Общото събрание.

 3.Подготвя и внася в Общото събрание проект за бюджет на читалището и утвърждава щата му.

 4.Подготвя и внася в общото събрание отчет за дейността на читалището.

 5.Назначава секретаря на читалището и утвърждава длъжностната му характеристика.

/3/.Настоятелството взема решение с мнозинство повече от половината на членовете си.

Чл.25.Настоятелството заседава най-малко веднъж месечно и е законно решението му,ако на заседанието присъстват половината плюс един от членовете му.

Чл.26.Настоятелството има мандат три години.

Чл.27./1/.Председателят на читалището е член на настоятелството и се избира на Общо събрание за срок от три години.

/2/.Председателят:

 1.Организира дейността на читалището съобразно закона,устава,решенията на общото събрание.

 2.Представлява читалището.

 3.Свиква и ръководи заседанията на настоятелството ,председателства Общото събрание.

 4.Отчита дейността си пред настоятелството.

 5.Сключва и прекратява трудовите договори със служителите ,съобразно бюджета на читалището и въз основа решение на настоятелството.

Чл.28.Председателят представлява читалището пред трети лица.Подписва всички документи,издадени от читалището и всички договори,по които читалището е страна.Ежегодно,в срок до 10 ноември представя на кмета на общината предложение за дейността на читалището през следващата година.

Чл.29.За правомощията по предходните чл.27 и чл.28 председателят упълномощава секретаря на читалището или при необходимост и друг член на настоятелството.

Чл.30.Секретарят на читалището работи като негов щатен служител.

/1/.Секретарят на читалището организира изпълнението на решенията на настоятелството,включително решенията за изпълнението на бюджета,организира текущата и допълнителната дейност,отговаря за работата на хонорувания персонал и представлява читалището заедно и поотделно с председателя.

/2/.Секретарят не може да бъде в роднински връзки с членовете на настоятелството и на проверителната комисия по права и по съребрена линия до четвърта степен ,както и да бъде съпруг/а/на председателя на читалището.

Чл.31.Секретарят се назначава на работа по трудов договор по решение на настоятелст-вото и се коптира за негов член в състава на всяко новоизбрано настоятелство.

Чл.32./1/.Проверителната комисия се състои най-малко от трима членове ,избрани за срок от три години.

/2/.Проверителната комисия сама си избира председател и определя реда на своята работа.

/3/.Членовете на проверителната комисия не могат да бъдат лица,които са в трудово- правни отношения с читалището или са в роднински връзки с членовете на настоятелството,на председателя и секретаря по права линия, съпрузи,братя,сестри и роднини по сватовство от първа степен.

/4/.Проверителната комисия осъществява контрол върху дейността на настоятелството,председателя и секретаря на читалището по спазване на закона,устава и решенията на общото събрание.

/5/.При констатирани нарушения проверителната комисия уведомява общото събрание на читалището ,а при данни за извършено престъпление- и органите на прокуратурата.

/6/.Председателят на проверителната комисия участва в работата на Настоятелството без право на глас.

Чл.33./1/.Не могат да бъдат избирани за членове на настоятелството и на проверител-ната комисия и за секретари лица,които са осъждани на лишаване от свобода за умишлени престъпления от общ характер.

/2/.Членовете на настоятелството ,включително председателят и секретарят подават декларации за конфликт на интереси при условията и по реда на Закона за предотвратя-ване и разкриване на конфликт на интереси.

V.Глава пета.ИМУЩЕСТВО И ФИНАНСИРАНЕ НА ЧИТАЛИЩЕТО.

Чл.34./1/.Читалището ежегодно приема свой бюджет на Общо събрание,предложен от настоятелството.

/2/.Читалищното настоятелство изготвя годишния отчет за приходите и разходите,който се приема на общо събрание.

/3/.Отчетът за изразходваните от бюджета средства се представя в общината всяко тримесечие.

Чл.35.Читалището набира средства за своята дейност от :

 Т.1.Членски внос.

 Т.2.Субсидия от държавния и общинския бюджет.

 Т.3.Културно-просветна и информационна дейност.

 Т.4.Ренти и наеми от движимо и недвижимо имущество.

 Т.5.Дарения,помощи,завещания.спонсорство.

 Т.6.Други приходи.

Чл.36.Имуществото на читалището се състои от право на собственост и от други вещни права и задължения.

Чл.37.Имуществото на читалището се използва за постигане на неговите цели,читалището не може да отчуждава недвижими вещи и да учредява ипотека върху тях.Движимите вещи могат да бъдат отчуждавани,залагани,бракувани или заменени с по-доброкачествени само по решение на настоятелството.

VІ.Глава шеста.ПРЕКРАТЯВАНЕ НА ЧИТАЛИЩЕТО.

Чл.38.Читалището може да бъде прекратено по решение на Общото събрание,вписано в регистъра на Окръжния съд.То може да бъде прекратено с ликвидация или по решение на окръжния съд по реда на чл.27 от Закона за народните читалища и по Закона за юридическите лица с нестопанска цел.

VІІ.Глава седма.ЗАКЛЮЧИТЕЛНИ РАЗПОРЕДБИ.

Чл.39.Читалището има свой кръгъл печат с надпис :Народно читалище „Пробуда-1924 г.”с.Сърнево ,Бургаска област с разтворена книга.

Чл.40.Празникът на читалището е Денят на славянската писменост и култура-24 май.

Чл.41.За всички неуредени в този устав отношения се прилага Закона за народните читалища и действащите в страната нормативни актове.

Чл.42.Настоящият устав е приет на Общото събрание на читалището на 15 март 2010 год.

ДОКЛАД

За осъществените читалищни дейности и изразходваните средства от бюджета за 2022 година на НЧ „Пробуда - 1924г.“ с. Сърнево,

общ. Карнобат, обл. Бургас

Изминалата 2022г. беше богата на творчески изяви и успехи за нашето читалище. След дългата пауза, наложена ни от пандемията, отново усетихме трепета и вълнението от сценичните изяви на фолклорните събори и фестивали, радостта и удовлетворението от постигнатите успехи и получени награди – признание за труда и таланта на самодейците. Клубовете по интереси – Приятели на книгата, Съвременна домакиня, Жива памет, Веселие реализираха културния календар през годината. За да се популяризира дейността им ежемесечно обявявахме на населението темите и датите на мероприятията. Спазихме традицията да пресъздаваме народните обичаи, за да се съхрани българския дух.

На Бабинден благословихме новородената Ванеса. По стар обичай бабата прикади трапезата, благослови невестите и жените за раждането на повече деца. Като продължение на този празник отбелязахме Петльовден със традиционната трапеза за здравето на мъжките рожби. На Трифон Зарезан зарязахме лозите в дома на стопанина Георги Калев, поляхме ги с вино и си пожелахме годината да е на берекет, та вино да се лее през праговете. Баба Марта и деня на самодееца посрещнахме със творческа седянка, вързахме мартенички за здраве и по решение на настоятелството подарихме стенни часовници на всички самодейци участвали в певческия състав през годините – израз на признателност за дългогодишния им труд. На 8 март отбелязахме празника на признателност, уважение и любов към жените. Детската лазарска група възобнови честването на Лазаровден. „Лазар си иде от Станбул града и носи Лазар тежка награда“ огласи селото. Лазарките пяха и благословиха и новодомците в селото, които се запознаха с нашите местни традиции. Със средства, събрани от лазаруването подготвихме подаръци на всички жители на селото над 80 годишна възраст за големия християнски празник Великден. Дамите от клуб „Съвременна домакиня“ приготвиха курабии, кифлички, мъфини, боядисани яйца. Децата изработиха картички с пожелания и разнесоха пакетите по домовете на възрастните хора. Във фоайето на читалището подготвихме изложба за празника.

# На 22 април отбелязахме Световния ден на Земята със табло „Да опазим нашата планета“. На 9 май поднесохме венец на паметната плоча на загиналите жители на селото през Втората световна война. На Деня на светите братя Кирил и Методий, на българската азбука, просвета и култура и на славянската книжовност - 24 май, поставихме венец на читалищната сграда, наградихме с книги активните читатели на библиотеката – Димитър Стойчев, Иванка Михайлова, Тонка Денева.

През летните месеци в читалището се работи по програма „Весела ваканция“ със децата читатели. След приключване на заниманията всички деца получиха пакети с ученически пособия за първия учебен ден с пожелание за здрава и успешна нова учебна година.

Клуб „Съвременна домакиня“ се включи в Коледния кулинарен базар, организиран от общината със традиционни ястия за Бъдни вечер и Коледа. Гозбите бяха раздадени благотворително на гражданите в град Карнобат.

За Нова година по решение на Читалищното настоятелство всички членове на читалището получиха фирмен календар за 2023г. и шоколадови бонбони. Новогодишният празник за децата читатели беше под надслов „Приказки за Коледа“ със забавления с мъдростите на Мечо Пух, игри за наблюдателните и остроумните. Те също получиха подарък – книга и шоколад.

През 2022г. трио „Сърневка“ с подготвените местни народни песни участва в Общинския събор на народното творчество град Карнобат. Изпълнението беше класирано на второ място с парична награда от 120лв. Триото участва в Националния събор на народното творчество в Копривщица, за доброто си представяне получи благодарствено писмо от областния управител на Бургас за Деня на народните будители. Включи се с изпълнение в Балканския фестивал на изкуствата в Карнобат и получи грамота – сертификат.

Групата за пресъздаване на народни обичаи при читалището през 2022г. подготви обичая Игнажден. С неговото представяне на Общинския събор в град Карнобат се класирахме на второ място в категория „Групи за обреди и обичаи“ с награда 120 лв. През месец юни участвахме в Национален фолклорен фестивал „Кехлибарен грозд“ село Лозен, общ. Любимец. На групата беше присъдена първа награда със златен медал и парична премия от 80лв. Със диплом за второ място и сребърен медал се завърнахме от участие във Националния фолклорен фестивал за двугласно пеене и народна песен със международно участие в град Неделино. Като завършек на творческия сезон на любителските състави е участието ни в „Зимни празници и обичаи“ в село Мечкарево, обл. Сливен на 26 декември 2022г.

Библиотеката при читалището ежегодно обновява и обогатява своя книжен фонд. През 2022г. има новонабавена литература 200 броя библиотечни единици, като 198 са дарение и два броя – закупени. По програма „Българските библиотеки – съвременни центрове за четене и информираност 2022г.“ спечелихме проект за нови книги. Средствата от 1391, 43лв. ни бяха преведени от Министерството на културата в края на годината. Реализацията на проекта ще се осъществи до месец февруари 2023г. Библиотеката разполага с 5174 броя библиотечни единици. Читателите й са 70, като 14 от тях са ученици. Заетата литература за дома през годината е 386 броя. Читателските посещения са 290.

Съвместната ни работа със издателство „Авиана“ Бургас по проект на издателството читалището ни се включи в сборника „Български броенки“ с броилки от детството на баба, по спомени на Минка Игнатова. Предстои издаване на сборник с детски фолклор и легенди, в който също ще участваме.

Мероприятията на библиотеката през изминалата година включват: табло с цитати от книгите на Умберто Еко – 90 години от рождението му; „Музата на Луис Карол – животът на Алиса Лидъл“ – 190 години от рождението на Луис Карол и кът с книгите му; творчеството на Чарлз Дикенс – 120 години от рождението му. За Световния ден на поезията – „Приказните места са в душата и чистото сърце“ – стихове от българската лирика. Новата детска литература представихме на 2 април – Международния ден на детската книга. Табла за бележити дати и годишнини: Гибелта на Васил Левски; 570 години от рождението на Леонардо да Винчи; за 2 юни – Деня на Ботев и загиналите за свободата на България; табло за 1 април – Ден на хумора и шегата; кът с книги на бележите българи – народни будители. Мероприятията на библиотеката се реализират с участието на клуб „Приятели на книгата“. През изминалата година читалището беше абонирано за два броя периодични издания.

Членовете на читалището са 60 действителни и 9 спомагателни. Събрания членски внос за 2022 г. е 222 лв. Читалищното настоятелство е провело 7 заседания и едно Общо отчетно изборно събрание. По поддръжката на материалната база – през 2022г. подменихме прозорци и външна врата на читалищната сграда.

Земеделската земя в размер на 50 дка отдаваме под аренда - 45 дка на ЗПК „Нива“ и 5 дка под наем на ЕТ „Кунчо Калчев“, за което получихме рента в размер на 4309, 82 лв.

В читалището работи 1 щатна бройка работник библиотека на пълно работно време със осигурителен доход за 2022г-. 715 лв. месечно.

За 2022г. читалището е получило следните субсидии от бюджета:

1. По договор с Общината - 13000 лв.
2. Допълваща субсидия – 1500 лв.
3. Целева субсидия – 1200 лв.
4. Допълваща субсидия за книги по проект – 1391,43лв.

Всичко: 17 091,43лв.

От тях са изразходени:

За заплати – 8400лв.

За осигуровки – 1598лв.

За мероприятия на читалището – 700лв.

За стопански разходи – 600лв.

За канцеларски материали – 440лв.

За ремонт и поддръжка – 1600лв.

За отопление – 660лв.

Всичко: 13 998лв.

 П Л А Н

 за дейността на НЧ „ Пробуда- 1924 г.“ с. Сърнево

 за 2023 г.

Основните приоритети и направления в дейността на читалището произтичат от Закона за народните читалища, Закона за обществените библиотеки , културната политика на Общината и изпълнението на Културния календар.

 Основни цели и приоритети

1. Да се работи за запазване ролята на читалището като привлекателен обществен и културен център.
2. Да отговорим на новите потребности на хората, като разширяваме дейността си и осигуряваме достъп до качествен културен, образователен и социален продукт.
3. Да се повиши ролята на библиотеката за привличане на читатели с обогатяване на книжния фонд и презентиране на новонабавената литература.
4. Пресъздаване на народните традиции и обичаи и обогатяване репертоара на съставите за изворен фолклор.
5. Да се развиват любителските състави и клубове по интереси с възможности за изява на творческите способности и таланти на различните поколения.
6. Подобряване на материално-техническата база на читалището. Търсене на източници за допълнителни средства на финансиране.

 Мероприятия по изпълнение на основните цели

 1.Пресъздаване на местните обичаи и традиции на празниците от народния календар : Бабинден, Петльовден, Трифон Зарезан, Баба Марта, Благовец, Великден, Гергьовден, Еньовден, Игнажден.

 2. Отпразнуване на деня на самодееца, осми март, деня на възрастните хора, Коледа и Нова година.

 3.Клубовете по интереси да подготвят мероприятия, свързани с дейността им :

- „Приятели на книгата“: за живота и творчеството на писатели,чийто годишнини честваме през 2023 г.

- „Жива памет“: табла, тематични кътове и изложби, свързани с бележити дати и годишнини на велики българи,официални празници и 120 години от изграждането на църквата в с. Сърнево.

- „Съвременна домакиня“: кулинарни изложби за Великден, Коледа и участие в кулинарни конкурси.

- „Сръчко“- боядисване на яйца,изработване на картички, украсяване на сурвачки , предмети от природни материали.

 4.Художествени програми за Деня на българската писменост и култура- 24 май, Деня на родното село и Нова година.

 5.Съхранение и популяризиране на фолклорните традиции на родния край. Включване на млади хора в самодейните състави. Съставите да работят по репертоарен план за творчески сезон 2022/2023: певческа грипа за изворен фолклор; трио „Сърневка“; лазарска група и грипа за народни обичаи.

 6.Библиотеката при читалището да отбелязва годишнини на писатели през 2023г.

 7.Да се отбележат : световния ден на поезията; деня на хумора и шегата; световния ден на Земята.

 8. Читалището да обнови абонамента си за периодични издания и тематични списания.

 9.Да продължим участието си с проекти в програми за обогатяване фонда на библиотеката ; за допълваща субсидия от МК за подобряване на материалната база.

 10. Читалището да работи за обединяването на хората от селото, местната власт, институциите, НПО и бизнеса за подобряване на жизнената среда и решаване на актуални проблеми от местно значение.

 11.По отношение на организационната дейност: читалищното настоятелство да провежда заседания всяко тримесечие и до края на месец март 2023 г . да се проведе общо събрание за отчитане дейността на читалището за предходната година.

КУЛТУРЕН КАЛЕНДАР

 на Народно читалище “Пробуда -1924 г.” с Сърнево

 за 2023 г.

 м. Януари

1. Клуб “Жива памет”-Какво знаем за народната традиция “Сурвакане” и “Васильовден”.
2. Пресъздаване на обичая “Бабинден”
3. Поетична вечер,посветена на Христо Ботев.
4. Кът с произведенията на Ивайло Петров -100 г. от рождението му.

м. Февруари

 1. За Апостола на българския дух- 150 г. от гибелта на Васил Левски.

 2. Народната традиция на празника Трифон Зарезан.

 3 Животът на твореца Пейо Яворов- 145 г. от рождението му.

м. Март

 1. Празниците и традициите през март:

 - Ден на самодееца

 -Баба Марта-традицията в обичая

 2. Деня на Освобождението-3-ти март: Паметта на историята:кът с книги ва освободителната борба; Разговор за българското народно творчество и Освобождението на България

 3. Седмица на поезията : Стихове за жената и пролетта.

 м. Април

 1. Ден на хумора и шегата -народен хумор с клуб “Веселие”

 2. Международен ден на детската книга-маратон на четенето в библиотеката.

 3.Забавно-развлекателна среща на поколенията-Какво искаме за себе си,за родния си дом,за родния си край и за Родината си.

 4. Лютият хумор на Радой Ралин живее и днес-100 г. от рождението на хумориста-сатирик.

м. Май

 1.Отбелязване Деня на победата с поднасяне цвета на паметната плоча на загиналите във Втората световна война.

 2. Българската книга-познаваме ли съвременните български творци и произведенията им.

 3. 24-ти май-ден на българската просвета и култура. Награждаване на активни читалищни дейци.

м. Юни

 1. “ Здравей лято”-детско шоу за 1-ви юни, международен ден на детето

 2. “По пътя на безсмъртието”-2-ри юни-ден на Ботев и загиналите за свободата на България.

 3.Христо Смирненски – живот като недописан лист-100 г. от смъртта му.

м. Юли и м. Август

 Лято в библиотеката: Да четем,творим и играем заедно :

 1. В омаята на приказки, легенди и предания

 2. По страниците на любимите книги

 3. Игрите на баба

 4.Любими герои от приказките на Шарл Перо-400 г. от рождението му.

 5.Приказки,поезия и песни от Калина Малина-125 г. от рождението на детската писателка.

м. Септември

 1. Изложба , исторически факти ,беседа за 120 г. от изграждането на православния храм в с. Сърнево

 2.Среща на поколенията-”Движението-това е живота”

 3. 100 г. от Септемврийското въстание 1923 г. - .Историческите факти за участието на с. Сърнево.

м. Октомври

 1.Съвместно с пенсионерския клуб да се отпразнува международния ден на възрастните хора-1-ви октомври

 2.Клуб “Съвременна домакиня”-Рецепти за зимнина от тефтера на баба

 3.Кът с книгите на Димитър Талев -125 г. от рождението му.

м. Ноември

 1.Ден на народните будители-Разговор: Кой е народен будител

 2. Ден на народното творчество-народни умотворения,преминали през вековете.

м. Декември

 1.Изработване на сурвачки от клуб “Сръчко”

 2.Кулинарна изложба за Бъдни вечер и Коледа

 3. Новогодишно тържество за децата-читатели.

Н А Р О Д Н О Ч И Т А Л И Щ Е „ П Р О Б У Д А - 1924 г „ с. СЪРНЕВО БУРГАСКА ОБЛ.

 ЧИТАЛИЩНО НАСТОЯТЕЛСТВО

 Председател : Таня Матеева Славова

 Членове : Златка Троева Ангелова

 Радка Колева Михайлова

 Минка Георгиева Игнатова

 Пенка Танева Танева

 ПРОВЕРИТЕЛНА КОМИСИЯ

 Председател : Тонка Тодорова Златева

 Членове : Виолета Веселинова Желязкова

 Невенка Димова Стоянова